ક્રૂડના ભાવમાં આવેલી ઝડપી પીછેહઠથી સ્થાનિક વર્ગમાં રાહત જોવાઈ હતી. આગામી દિવસોમાં જો તેમાં વધુ ઘટાડો થશે તો તેની સીધી અસર રૂપિયાની ચાલ પર થશે અને રૂપિયો સુધરશે તો એફઆઇઆઇની વેચવાલી ઘટશે એમ જીયોજીત ફાઇનાન્સિયલના વિનાદ નાયરનું કહેવું હતું. રૂપિયો ડોલર સામે ત્રણ સપ્તાહની સૌથી મજબૂત સ્થિતિમાં જોવાયો હતો. રૂપિયામાં સુધારાએ આઇટી શેરોમાં પ્રોફિટ બુકિંગ જોવાયું હોવા છતાં નીચા મથાળે આઇટી શેરોમાં પોઝિશન ઊભી કરવાની સલાહ અન્ય બ્રોકર હેમંત રૂસ્તોગીએ આપી હતી. સુધારાના વાતાવરણમાં માર્કેટ બ્રેડથ પોઝિટીવ બની હતી. જેમાં વધનાર 1361 શેરો સામે ઘટનાર 1207 શેરો હતા. સ્મોલ કેપ આંક 101 અને મિડ કેપ આંક 131 પોઇન્ટ વધીને રહ્યા હતા. સેક્ટોરલ આંકમાં ભારતી એરટેલમાં આવેલા 10 ટકાના ઊછાળાની પાછળ ટેલિકોમ આંક 4.9 ટકા વધ્યો હતો જ્યારે રિયલ્ટી આંક પણ 3.7 ટકા ઊંચકાયો હતો. અન્યમાં એફએમસીજી 0.5 ટકા, ફાઇનાન્સ 1.4 ટકા, બેન્ક 0.4 ટકા, કેપિટલ ગુડ્ઝ 1.2 ટકા, કન્ઝયુમર ડ્યુરેબલ 1.6 ટકા, મેટલ એક ટકા, ઓઇલ એન્ડ ગેસ 2.2 ટકા વધ્યા હતા. એશિયન શેરબજારમાં મિશ્ર ટ્રેન્ડ હતો તો યુરોપના શેરબજારમાં સુધારો હતો. ઇટાલીની બજેટની ક્રાઇસિસ હળવી થવાની આશા પાછળ યુરોપના શેરબજારમાં વધીને ખુલ્યા હતા.